Maniere om brandstof te bespaar - Jou Geld | Solidariteit WêreldJou Geld | Solidariteit Wêreld
Tuis › Artikels › Maniere om brandstof te bespaar
Dit is weer tyd vir verbruikers om hand in die sak te steek want brandstof gaan motoriste in die binneland nou R16,67 per liter uit die sak jaag. Ons moet almal ry, maar dit het dalk nou tyd geword om ernstig te besin oor maniere om brandstof te bespaar.
Saamryklubs is verreweg die beste raad teen stygende vervoerkoste. Terselfdertyd beperk dit slytasie aan jou voertuig. Selfs al bestaan jou saamryklub uit net twee persone kan jy jou brandstofuitgawes halveer.
Beplan jou uitstappies en inkopies (maak 'n lysie) sodat jy alles wat in dieselfde omgewing is op een slag kan doen en nie onnodig twee keer na dieselfde plek toe moet ry omdat jy iets vergeet het nie.
Moenie jaag nie. Hoe vinniger jy ry, hoe meer brandstof gebruik jy. Ry liewer5 km/h onder die spoedgrens; dit sal ook verhoed dat jy onnodige verkeersboetes kry.
Moenie op voertuie voor jou afjaag nie. Dit mors brandstof. Ry liewer stadig en egalig.
Hou 'n handratmotor in die hoogs moontlike rat sonder dat jy stremming op die enjin plaas.
Hou vensters toe op die oop pad. Oop vensters skep weerstand wat brandstofverbruik met tot een vyfde kan verhoog.
Moenie onnodige bagasie soos gholfstokke, die ekstra stootwaentjie of bottels vir herwinning rondry nie. Hoe swaarder die vrag, hoe meer brandstof gebruik jy.
Kontroleer die banddruk. Bande wat nie styf genoeg is nie, verhoog jou brandstofverbruik en kan ook gevaarlik wees.
Verminder die lugweerstand. As jy nie die bagasierak of daktent op jou voertuig daagliks gebruik nie, haal dit liewer af om brandstofverbruik te verminder.
Ander wenke van Chris Faulkner, uitvoerende hoof van die Breitling Energy Corporation in Texas in die VSA:
Parkeer in die skadu – petrol verdamp uit jou brandstoftenk en sal vinniger verdamp wanneer jy in die son parkeer. Wanneer jy in die skadu parkeer, sal die temperatuur in jou motor ook laer wees en sal jy die lugversorger minder hoef te gebruik wanneer jy weer met die motor ry. Om verdamping verder te verminder, maak seker jou petroldop is lugdig, en koop petrol gedurende die koeler tye van die dag (verkieslik vroegoggend of saans).
Skakel jou motor af wanneer jy vir langer as 'n minuut in 'n tou gaan staan. Dit verbruik meer brandstof wanneer die enjin luier as om die motor weer aan te sluit.
Oorweeg dit om 'n meer brandstofdoeltreffende motor te koop – 'n diesel- of hibriedmotor – en huur brandstofdoeltreffende motors wanneer jy reis.
Laastens, maak jou sitplekgordel vas vóórdat jy die enjin aanskakel om 'n paar sekondes enjingebruik te spaar.